รายงานคณะกรรมการตรวจสอบ

คณะกรรมการตรวจสอบของบริษัท อาปิโก ไฮเทค จำกัด (มหาชน)
ได้รับแต่งตั้งจากคณะกรรมการบริษัท โดยมีขอบเขตหน้าที่และความรับผิดชอบในประเด็นสำคัญ ได้แก่
การสอบทานงบการเงิน การสอบทานการเปิดเผยข้อมูลของบริษัทฯ
การสอบทานระบบการควบคุมภายในและการตรวจสอบภายใน
การสอบทานการปฏิบัติตามกฎหมายที่เกี่ยวข้อง การสอบทานกำกับดูแลกิจการที่ดี
การสอบทานและประเมินการบริหารความเสี่ยง และการเสนอแต่งตั้งผู้สอบบัญชีประจำปี 2557
โดยในรอบปี 2556 คณะกรรมการตรวจสอบมีการประชุมรวมทั้งหมด 4 ครั้ง
โดยมีรายละเอียดการเข้าร่วมประชุมของกรรมการตรวจสอบแต่ละท่าน ดังนี้

  ----------------------- ----------------------- ------------------------------
  รายชื่อกรรมการ            ตำแหน่ง                  การประชุมของคณะกรรมการตรวจสอบ

  นาย พิพัฒน์ เรืองรองปัญญา    ประธานกรรมการตรวจสอบ    3/4

  นาย ศุภศักดิ์ จิรเสวีนุประพันธ์  กรรมการตรวจสอบ          4/4

  นาย เคนเนต อึ้ง*          กรรมการตรวจสอบ          3/4
  ----------------------- ----------------------- ------------------------------

* นายเคนเนต อึ้ง ได้รับการแต่งตั้งเป็นกรรมการตรวจสอบเมื่อวันที่ 14 พฤษภาคม 2556 แทน
นางพรทิพา ประดิษฐ์สุขถาวรที่ลาออก โดยมีผลเมื่อวันที่ 1 เมษายน 2556

ภายใต้ขอบเขตหน้าที่ความรับผิดชอบ คณะกรรมการตรวจสอบได้แสดงความเห็นในประเด็นต่างๆ
ดังนี้

การสอบทานรายงานทางการเงิน คณะกรรมการตรวจสอบได้สอบทานข้อมูลที่สำคัญของงบการเงินรายไตรมาสและประจำปี 2556 ซึ่งได้จัดทำตามหลักมาตรฐานการบัญชีที่รับรองทั่วไป โดยได้พิจารณาร่วมกับผู้บริหาร และสอบทานประเด็นที่เป็นสาระสำคัญ รายการที่เกี่ยวโยงกัน ข้อมูลที่อาจก่อให้เกิดความขัดแย้งทางผลประโยชน์ ว่าได้ทำตามข้อกำหนดของกฎหมายและมาตราฐานการรายงานทางการเงิน มีการเปิดเผยหมายเหตุประกอบงบการเงินที่เพียงพอ มีการควบคุมภายในของบริษัทฯ โดยรวมอยู่ในเกณฑ์ดี มีการบริหารงานที่โปร่งใส และไม่พบประเด็นที่เป็นสาระสำคัญในการไม่ปฏิบัติตามกฎระเบียบหรือข้อกำหนดที่เกี่ยวข้อง คณะกรรมการตรวจสอบได้พิจารณาจนเป็นที่พอใจแล้ว จึงได้ให้ความเห็นชอบงบการเงินดังกล่าว และมีความเห็นไปในทางเดียวกับผู้สอบบัญชี ซึ่งเป็นรายงานความเห็นอย่างไม่มีเงื่อนไข 

การสอบทานระบบควบคุมภายในและการตรวจสอบภายใน คณะกรรมการตรวจสอบได้สอบทานและประเมินระบบการควบคุมภายในของบริษัทฯ และมีความเห็นว่า บริษัทฯ มีระบบควบคุมภายในที่มีประสิทธิภาพ ปฏิบัติตามขั้นตอนที่กำหนด และสอดคล้องกับธุรกิจของบริษัทฯ บทบัญญัติกฎหมาย ระเบียบ ข้อบังคับ และหลักเกณฑ์การกำกับดูแลกิจการที่ดี ระบบควบคุมภายในของบริษัทฯ ยังเป็นไปตามแนวทางของตลาดหลักทรัพย์แห่งประเทศไทย โดยไม่มีข้อบกพร่องอย่างมีนัยสำคัญ ในด้านการตรวจสอบภายใน คณะกรรมการตรวจสอบได้สอบทานการปฏิบัติงานของผู้ตรวจสอบอิสระจากภายนอกที่ได้ทำการรายงานเป็นรายไตรมาส พบว่าได้บรรลุตามเป้าหมายของแผนการตรวจสอบที่วางไว้ และได้กำกับดูแลให้เพิ่มการพัฒนาการตรวจสอบให้เกิดความต่อเนื่องอย่างยั่งยืน

การสอบทานการปฏิบัตตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ คณะกรรมการตรวจสอบได้สอบทานการดำเนินงานและรายงานของบริษัทฯ และมีความเห็นว่า การดำเนินงานและรายงานของบริษัทฯ เป็นไปตามกฎหมาย และข้อกำหนดของสำนักงานกรรมการกำกับหลักทรัพย์และตลาดหลักทรัพย์ และข้อกำหนดของตลาดหลักทรัพย์แห่งประเทศไทย

การพิจารณาเสนอแต่งตั้งผู้สอบบัญชีประจำปี 2557ฯ คณะกรรมการตรวจสอบได้สอบทานและพิจารณาผลการปฎิบัติงาน คุณสมบัติและความเป็นอิสระของผู้สอบบัญชี และมีความเห็นว่าให้นำเสนอต่อคณะกรรมการบริษัทเพื่อพิจารณาแต่งตั้ง บริษัท สำนักงาน เอินส์ท แอนด์ ยัง จำกัด เป็นผู้สอบบัญชีของบริษัทฯ ต่อเนื่องจากปีที่ผ่านมา ด้วยมาตรฐานการตรวจสอบ และประสบการณ์ที่เป็นที่ยอมรับอย่างกว้างขวาง และมีความเป็นอิสระสูง และมีมติให้นำเสนอต่อที่ประชุมใหญ่สามัญประจำปีของผู้ถือหุ้นเพื่อขออนุมัติต่อไป

การสอบทานรายการที่อาจมีความขัดแย้งทางผลประโยชน์ คณะกรรมการตรวจสอบได้สอบทานรายงานของผู้สอบบัญชี และงบการเงินของบริษัทฯ และให้ความเห็นว่ารายการที่อาจก่อให้เกิดความขัดแย้งในด้านผลประโยชน์ได้รับการเปิดเผยอย่างถูกต้งและครบถ้วน

คณะกรรมการตรวจสอบได้ปฏิบัติหน้าที่อย่างรอบคอบ เป็นอิสระ
และออกความเห็นเพื่อประโยชน์ของบริษัทฯ
จากการตรวจสอบและการกำกับดูแลภายใต้ขอบเขตความรับผิดชอบในเรื่องดังกล่าวข้างต้น
สามารถสรุปได้ว่าบริษัทฯ มีระบบควบคุมภายในที่เหมาะสมและมีประสิทธิภาพ
มีการบริหารจัดการและการกำกับดูแลกิจการที่เพียงพอและโปร่งใส อีกทั้ง บริษัทฯ
มีการปรับปรุงระบบการตรวจสอบอย่างต่อเนื่องเพื่อให้มีประสิทธิภาพและเหมาะสมกับสภาพแวดล้อมทางธุรกิจ
นอกจากนี้ บริษัทฯ
ได้มีการเปิดเผยข้อมูลที่มีความสำคัญอย่างเพียงพอไว้ในหมายเหตุประกอบงบการเงิน
ตามระเบียบข้อกำหนดที่เกี่ยวข้อง

ในนามคณะกรรมการตรวจสอบ

นาย พิพัฒน์ เรืองรองปัญญา

ประธานคณะกรรมการตรวจสอบ